Karina Lorentzen Dehnhardt (SF), 2009-05-07:
Jeg må nok tilstå, at jeg er meget skuffet over regeringens holdning til det her beslutningsforslag.
Jeg synes, det kunne have været et udmærket og et fint supplement til regeringens pakke med skærpede straffe for våbenbesiddelse.
Der er helt sikkert brug for langsigtede løsninger til det her område.
Hele problemet med bandekriminaliteten er jo, at den er næret af et kriminelt marked, som handler om menneskehandel, narko, ulovlig import, og vi er nødt til at gå bag om årsagerne.
Vi kan ikke løse det her retspolitisk, vi er nødt til at se på tingene i et bredere perspektiv.
Jeg nævnte tidligere, at SSP har dumpet den her bandepakke, som regeringen har fremlagt.
Det gør de jo af en grund.
De mangler en helhedsorienteret indsats, og de nævner i øvrigt en lang række andre initiativer, som vi fra Folketingets side kunne være med til at garantere bliver udviklet.
Det samme gør Politiforbundet og pædagogernes forbund, og det synes jeg vi skal lytte til.
Det ved vi fra forskningen.
Derfor kan vi ikke løse problemet med bandekriminalitet retspolitisk.
Jeg må bare spørge mig selv, hvad det er for dele af det her forslag, som regeringen kan have noget imod.
Hvad er det for dele, som regeringen ikke kan bruge i en langsigtet strategi for at løse problemerne?
Jeg synes, der er nok af problemer at adressere.
Der er hele fattigdomsproblematikken, som vi ved fører til at familier bliver endnu mere marginaliserede og får det endnu sværere og får endnu mindre overskud til at tage sig af deres børn, som måske lever i randzonen af banderne.
Det kunne vi gøre noget ved.
Det er også et problem, som vi må løse folketingspolitisk.
Der er hele problematikken omkring våben.
I SF vil vi rigtig gerne være mere stramme over for våben; vi vil gerne se på, hvad vi kan gøre for at begrænse mængden af våben i vores samfund, og vi vil også gerne være strammere i forhold til de legale våben.
Jeg har for nylig stillet et spørgsmål til ministeren, og man kan ikke engang fortælle, hvor mange legale våben der hvert år forsvinder i Danmark og forsvinder ud i bandekriminalitet.
Måske kunne man gøre noget ved, at folk har våben stående derhjemme legalt.
Det kunne man også.
Så er der Christianiaindsaten.
Det kan da godt være, at Dansk Folkeparti synes, det er en tåbelig og fjollet idé at nedsætte en kommission, som skal kigge på, hvad vi rent faktisk gør ved hashproblematikken.
Det kan da godt være.
Men jeg synes nu, at regeringen og Dansk Folkeparti trækker det korteste strå i den her sammenhæng.
Vi har jo set, at forbud og straf intet har løst på det her område i rigtig, rigtig mange år.
Tværtimod har vi et forbrug af både hash og hårde stoffer, der er stigende.
Derfor er vi nødt til at kigge på nogle nye løsninger, og det synes jeg at man skulle bidrage til.
Og når politiet selv går ud og siger, at de ressourcer, vi hælder i Christianiaindsatsen, simpelt hen ikke står mål med det, man får ud af det, ja, så synes jeg, at der er noget at kigge på.
Hvor har regeringens initiativer været med hensyn til at sikre, at produktionsskolerne fik flere ressourcer, hvor nogle af de allersvageste i vores samfund går?
Hvad har man gjort for at fastholde dem og yde ekstra hjælp?
Ingenting.
Jeg må endnu en gang sige, at det bare ikke kan nytte noget, at retspolitik, socialpolitik, uddannelsespolitik og beskæftigelsespolitik ikke snakker sammen; vi bliver nødt til at have en handlingsplan, og vi bliver nødt til at gå forrest i Folketinget.